stanford-oval/wikipedia huggingface dataset:
สตาร์ วอร์ส ไตรภาคต้น
ภาพยนตร์ > เอพพิโซด 1 ภัยซ่อนเร้น

บทความหลัก: สตาร์ วอร์ส เอพพิโซด 1 ภัยซ่อนเร้น
32 ปีก่อนเหตุการณ์ในภาพยนตร์ฉบับดั้งเดิม อัศวินเจไดสองคน ไควกอน จินน์และศิษย์ของเขา โอบีวัน เคโนบี พบว่า สมาพันธ์การค้า ได้ทำการปิดกั้นรอบ ๆ ดาวเคราะห์นาบู พัลพาทีน วุฒิสมาชิกของดาวนาบู ซึ่งแท้จริงแล้วเป็น ซิธลอร์ด ดาร์ธ ซิเดียส ได้วางแผนการปิดกั้นดังกล่าวอย่างซ่อนเร้นเพื่อเป็นข้ออ้างที่เขาจะได้กลายเป็นสมุหนายกของสาธารณรัฐกาแลกติก ด้วยความช่วยเหลือของราชินีของนาบู แพดเม่ อมิดาลา, ไควกอนและโอบีวันหลบหนีจากการปิดกั้นได้ พวกเขาลงจอดที่ดาวทาทูอีน เพื่อซ่อมยานอวกาศและได้พบกับทาสเด็กอายุเก้าปีมีชื่อว่า อนาคิน สกายวอร์คเกอร์ ไควกอนเชื่อว่าเขาเป็น "ผู้ที่ถูกเลือก" จึงนำตัวอนาคินมาฝึกฝนเป็นเจได
ในไตรภาคต้นนั้นแต่เดิมมีแผนที่จะเติมเต็มประวัติศาสตร์ที่เกี่ยวข้องกับไตรภาคเดิม แต่ลูคัสตระหนักว่าพวกเขาสามารถสร้างครึ่งแรกของหนึ่งเรื่องยาวที่เน้นไปที่เรื่องราวของอนาคิน ทำให้ภาพยนตร์ชุดกลายเป็นมหากาพย์สกายวอร์คเกอร์ ในปี ค.ศ. 1994 ลูคัสเริ่มเขียนบทสำหรับภาพยนตร์เรื่องแรกในไตรภาคต้น ใช้ชื่อในช่วงแรกว่า เอพพิโซด 1: เดอะบีกินนิง หลังภาพยนตร์ฉาย ลูคัสประกาศว่าเขาจะกำกับภาคต่อไปอีกสองภาค
นักแสดงหลักในไตรภาคต้นประกอบด้วย เฮย์เดน คริสเตนเซน (อนาคิน สกายวอล์คเกอร์, เอพพิโซด 2 และ 3), ยวน แม็คเกรเกอร์ (โอบีวัน เคโนบี), นาตาลี พอร์ตแมน (แพดเม่ อมิดาลา) ตามลำดับ
ภาพยนตร์ > เอพพิโซด 2 กองทัพโคลนส์จู่โจม

บทความหลัก: สตาร์ วอร์ส เอพพิโซด 2 กองทัพโคลนส์จู่โจม
10 ปีต่อมา มีคนพยายามลอบสังหาร แพดเม่ อมิดาลา ซึ่งตอนนี้ทำหน้าที่เป็นวุฒิสมาชิกของนาบู อัศวินเจได โอบีวัน เคโนบี และศิษย์ของเขา อนาคิน สกายวอล์คเกอร์ ได้รับมอบหมายให้ปกป้องเธอ ขณะที่โอบีวันกำลังตามหาผู้ลอบสังหาร อนาคินและแพดเม่ต่างตกหลุมรักกันอย่างลับ ๆ สมุหนายกพัลพาทีน วางแผนที่จะดึงกาแลคซีให้เข้าสู่สงครามโคลน ระหว่างกองทัพโคลนของสาธารณรัฐซึ่งนำโดยเจไดกับสมาพันธรัฐระบบอิสระซึ่งนำโดยศิษย์ของพัลพาทีน เคาต์ ดูกู
ร่างแรกของ เอพพิโซด 2 นั้นเสร็จสมบูรณ์ก่อนการถ่ายทำไม่กี่สัปดาห์ ลูคัสจ้าง โจนาธาน เฮลส์ นักเขียนจาก เดอะยังอินเดียนาโจนส์ครอนิเคิลส์ มาขัดเกลาบท ลูคัสไม่แน่ใจว่าจะใช้ชื่อตอนอะไรดี ลูคัสจึงพูดติดตลกเรียกภาพยนตร์เรื่องนี้ว่า "ผจญภัยครั้งยิ่งใหญ่ของจาร์ จาร์" ("Jar Jar's Great Adventure") ตอนที่เขียนบท จักรวรรดิเอมไพร์โต้กลับ ลูคัสเคยกำหนดให้แลนโด คาลริสเซียน เป็นโคลนจากดาวเคราะห์ของโคลน เพราะว่าสงครามโคลนเคยถูกพูดถึงใน ความหวังใหม่ ต่อมาเขาก็มีแนวคิดเกี่ยวกับกองทัพของโคลนจู่โจม ซึ่งมาจากดาวเคราะห์ที่ห่างไกล โจมตีสาธารณรัฐและถูกต่อต้านโดยเจได
ภาพยนตร์ > เอพพิโซด 3 ซิธชำระแค้น

บทความหลัก: สตาร์ วอร์ส เอพพิโซด 3 ซิธชำระแค้น
สามปีหลังเกิดสงครามโคลน อนาคินเริ่มไม่ไว้วางใจสภาเจไดและเริ่มเห็นภาพนิมิตของแพดเม่ซึ่งเสียชีวิตขณะคลอดบุตร พัลพาทีนหลอกอนาคินว่าพลังแห่งด้านมืดสามารถช่วยชีวิตแพดเม่ไว้ได้ อนาคินซึ่งกำลังสิ้นหวัง ยอมเป็นศิษย์ของพัลพาทีน แล้วเปลี่ยนชื่อใหม่เป็น ดาร์ธ เวเดอร์ พัลพาทีนออกคำสั่งให้กวาดล้างเจไดและประกาศเปลี่ยนแปลงการปกครองจากสาธารณรัฐเป็นจักรวรรดิกาแลกติก เวเดอร์ปะทะกับโอบีวันด้วยการดวลกระบี่แสงที่ดาวเคราะห์ภูเขาไฟมุสตาฟา ต่อมาแพดเม่ก็เสียชีวิตหลังให้กำเนิดแฝดสอง
การทำงานของ เอพพิโซด 3 เริ่มต้นก่อน เอพพิโซด 2 จะฉาย โดยถ่ายทำหนึ่งฉากในช่วงแรกของการถ่ายทำภาพยนตร์เรื่องที่แล้ว แต่เดิมลูคัสบอกกับศิลปินแนวคิดว่าภาพยนตร์จะเปิดด้วยภาพสงครามโคลนจากสถานที่ต่าง ๆ และมีฉากที่พัลพาทีนเปิดเผยกับอนาคินว่า เขาสร้างอนาคินขึ้นมาจากมิดิคลอเรียนส์ของเขา ลูคัสได้ทบทวนและจัดเรียงเรื่องราวใหม่ทั้งหมด โดยให้จบองก์แรกของภาพยนตร์ ด้วยอนาคินฆ่าเคาต์ ดูกู เป็นสัญญาณเริ่มทำให้เขาเข้าสู่ด้านมืด หลังถ่ายทำภาพยนตร์เสร็จในปี ค.ศ. 2003 ลูคัสเปลี่ยนแปลงเรื่องราวของอนาคินหลายอย่าง โดยอนาคินเข้าสู่ด้านมืดจากการพยายามที่จะช่วยชีวิตของแพดเม่เป็นหลัก มากกว่าเชื่อว่าเจไดกำลังวางแผนที่จะล้มล้างสาธารณรัฐ การเขียนใหม่ประสบความสำเร็จได้จากการตัดต่อจากภาพที่ได้จากการถ่ายทำและการถ่ายใหม่และถ่ายซ่อมในลอนดอนเมื่อปี ค.ศ. 2004
แก่นเรื่อง

ลูคัสพยายามอย่างมีสติด้วยการทำให้ฉากและบทพูดระหว่างไตรภาคต้นและไตรภาคเดิมคู่ขนานกัน โดยเฉพาะอย่างยิ่งเกี่ยวกับการเดินทางของ อนาคิน สกายวอล์คเกอร์ ในไตรภาคต้นและการเดินทางของลุค ลูกชายของเขาในไตรภาคเดิม ลูคัสเรียกภาพยนตร์หกตอนแรกของแฟรนไชส์ว่าเป็น "โศกนาฏกรรมของดาร์ธ เวเดอร์" ลูคัสกล่าวว่า ลำดับที่ถูกต้องในการดูภาพยนตร์คือดูตามหมายเลขตอน
มีการอ้างอิงถึงศาสนาคริสต์จำนวนมาก เช่น การปรากฏตัวของ ดาร์ธ มอล ซึ่งเป็นตัวละครที่ได้รับการออกแบบจากภาพลักษณ์ของปีศาจในศาสนาคริสต์ ซึ่งทั้งตัวเป็นสีแดงและมีเขาแหลม วัฏจักรของภาพยนตร์ สตาร์ วอร์ส มีการเล่าเรื่องคล้ายกับศาสนาคริสต์ โดย อนาคิน สกายวอร์คเกอร์ คือ "ผู้ที่ถูกเลือก" ผู้ที่อยู่คำทำนายว่าจะนำสมดุลกลับคืนสู่พลัง โดยเขากำเนิดขึ้นมาจากการเกิดบริสุทธิ์ อย่างไรก็ตาม อนาคินไม่เหมือนกับพระเยซู โดยอนาคินได้เข้าสู่ด้านมืดกลายเป็น ดาร์ธ เวเดอร์ ผู้ชั่วร้าย ซึ่งดูเหมือนการบรรลุชะตากรรมของเขาจะล้มเหลว จนกระทั่งในคำทำนายเป็นจริงใน การกลับมาของเจได มหากาพย์นำวิธีการเล่าเรื่องมาจาก การเดินทางของวีรบุรุษ ซึ่งเป็นแม่แบบที่พัฒนาโดย โจเซฟ แคมป์เบิลล์ นักปรัมปราวิทยาเปรียบเทียบ
รัฐศาสตร์ เป็นองค์ประกอบที่สำคัญของ สตาร์ วอร์ส ตั้งแต่เปิดตัวแฟรนไชส์เมื่อปี ค.ศ. 1977 โดยเน้นไปที่การต่อสู้ระหว่าง ระบอบประชาธิปไตยและระบอบเผด็จการ พัลพาทีนเป็นสมุหนายกก่อนที่จะกลายเป็นจักรพรรดิในไตรภาคต้น คล้ายกับบทบาทของฮิตเลอร์ก่อนแต่งตั้งตัวเองเป็น ฟือเรอร์ ลูคัสยังได้นำความเป็นผู้เผด็จการจากบุคคลในประวัติศาสตร์มาคู่ขนานกับตัวละครพัลพาทีน เช่น จูเลียส ซีซาร์, นโปเลียน โบนาปาร์ตและอดีตประธานาธิบดีสหรัฐ ริชาร์ด นิกสัน การกวาดล้างเจไดครั้งใหญ่ ที่ปรากฏใน ซิธชำระแค้น สะท้อนเหตุการณ์ของ คืนมีดยาว การคอรัปชันของสาธารณรัฐกาแลกติกนำมาจากการล่มสลายของประชาธิปไตยของสาธารณรัฐโรมัน และการสถาปนาจักรวรรดิโรมัน
การฉายและวางจำหน่ายใหม่

เมื่อปี ค.ศ. 2011 บ็อกเซตส์ของภาพยนตร์ไตรภาคเดิมและไตรภาคต้นวางจำหน่ายในรูปแบบบลูเรย์ โดยมีการปรับเปลี่ยนหลายอย่าง มีการวางแผนที่จะฉายภาพยนตร์ใหม่ในรูปแบบสามมิติทั้งหกเรื่องในแฟรนไชส์ แต่หลังการฉาย ภัยซ่อนเร้น ในรูปแบบสามมิติเมื่อปี ค.ศ. 2012 ไม่ประสบความสำเร็จในด้านรายได้ ทำให้แผนดังกล่าวถูกยกเลิกและเน้นไปที่การสร้าง ไตรภาคต่อ แทน
เมื่อวันที่ 11 เมษายน ค.ศ. 2019 มีการประกาศว่าภาพยนตร์ไตรภาคต้นจะเปิดให้รับชมได้ผ่านบริการสื่อส่งผ่านสัญญาณต่อเนื่อง ดิสนีย์+
การตอบรับ

สตาร์ วอร์ส ไตรภาคต้น ได้รับการตอบรับที่หลากหลาย โดยเริ่มจากแง่ลบไปแง่บวกในแต่ละเรื่อง คำวิจารณ์ทั่วไปมักพูดถึงภาพยนตร์ว่า มีการใช้ภาพที่สร้างจากคอมพิวเตอร์และฉากเขียวมากเกินไป, ภาพยนตร์เหมือนละครมากเกินไปและบทพูดที่แข็ง รวมไปถึง ฉากโรแมนติกระหว่างอนาคินกับแพดเม่, ฉากการเมืองที่เชื่องช้าและตัวละครที่เหมือนการ์ตูนของจาร์ จาร์ บิงค์ส ในทางตรงกันข้าม บางคนก็โต้แย้งว่าการจัดการปัญหาทางการเมือง โดยเฉพาะอย่างยิ่งการขึ้นสู่อำนาจของลัทธิฟาสซิสต์ เป็นองค์ประกอบที่ดีในไตรภาคต้น จอร์จ ลูคัส ตอบโต้คำวิจารณ์ในเชิงลบโดยกล่าวว่า พวกเขาตั้งใจสร้างภาพยนตร์ให้สำหรับเด็กอายุ "12 ปี" เหมือนกับภาพยนตร์ต้นฉบับ ในขณะที่ก็ยอมรับว่าแฟน ๆ ที่ได้ดูภาพยนตร์ต้นฉบับเมื่อตอนเป็นเด็กมีความคาดหวังที่แตกต่างกันไปเมื่อตอนเป็นผู้ใหญ่ ไตรภาคต้นได้รับการสังเกตว่ายังมีองค์ประกอบที่รักษาไว้ให้กับแฟน ๆ รุ่นเก่า แม้ว่าเป้าหมายหลักคือ คนยุคมิลเลนเนียล ซึ่งเป็นเด็กที่เกิดในช่วงที่ภาพยนตร์ฉาย
หลายคนแสดงความผิดหวังกับการแสดงของอนาคิน สกายวอล์คเกอร์ในไตรภาคต้น โดยเฉพาะอย่างยิ่ง บทที่ดูอ่อนแอและบทพูดที่ดูแข็ง ถึงแม้ว่าการแสดงของ เฮย์เดน คริสเตนเซน ในภาพยนตร์เรื่องที่สามจะได้รับการตอบรับที่ดีกว่า ในทางตรงกันข้าม การแสดงเป็น โอบีวัน เคโนบี ของ ยวน แม็คเกรเกอร์ ได้ความคำชมโดยทั่วไปว่าเป็นการเดินตามรอยเท้าของ เซอร์ อเล็ก กินเนสส์ นาตาลี พอร์ตแมน แสดงความผิดหวังของเธอต่อการตอบรับที่ไม่ดีของไตรภาคต้น กล่าวว่า "เมื่อบางอย่างมีความคาดหวังมาก มันก็มีแต่จะทำให้ผิดหวังเท่านั้น เธอยังยอมรับว่า "ด้วยมุมมองของเวลา, มันถูกประเมินใหม่โดยผู้คนจำนวนมากที่ในตอนนี้รักภาพยนตร์จริง ๆ"
ไตรภาคต้นได้รับบางคำวิจารณ์ที่เกี่ยวกับการออกแบบที่ไม่ตรงกับในไตรภาคเดิม ขณะที่ภาพยนตร์ในไตรภาคเดิมมีเทคโนโลยีที่เก่าและหยาบ ไตรภาคต้นมีการออกแบบเชิงอุตสาหกรรมที่สวยงามและทันสมัย บางคนวิจารณ์ว่า การเลือกการออกแบบนี้เพราะช่วงเวลาก่อนหน้านี้ดูเหมือนจะแสดงถึงอารยธรรมที่ก้าวหน้ากว่า ถึงแม้ว่าใน ซิธชำระแค้น จะมีการออกแบบที่เข้าใกล้ไตรภาคเดิมมากขึ้น
การตอบรับ > การตอบรับจากนักวิจารณ์

| ภาพยนตร์ | รอตเทนโทเมโทส์ | เมทาคริติก | ซีนะมาสกอร์ |
| --- | --- | --- | --- |

| ภัยซ่อนเร้น | 53% (6/10 เรตติงเฉลี่ย) (223 บทวิจารณ์) | 51 (36 บทวิจารณ์) | A− |
| กองทัพโคลนส์จู่โจม | 66% (6.62/10 เรตติงเฉลี่ย) (250 บทวิจารณ์) | 54 (39 บทวิจารณ์) | A− |
| ซิธชำระแค้น | 80% (7.29/10 เรตติงเฉลี่ย) (296 บทวิจารณ์) | 68 (40 บทวิจารณ์) | A− |
การตอบรับ > รางวัลออสการ์

| รางวัลออสการ์> รางวัลออสการ์.รางวัลออสการ์ | ภาพยนตร์> ภัยซ่อนเร้น.รางวัลออสการ์ ครั้งที่ 72 | ภาพยนตร์> กองทัพโคลนส์จู่โจม.รางวัลออสการ์ ครั้งที่ 75 | ภาพยนตร์> ซิธชำระแค้น.รางวัลออสการ์ ครั้งที่ 78 |
| --- | --- | --- | --- |
| แต่งหน้ายอดเยี่ยม | — | — | เสนอชื่อเข้าชิง |
| ลำดับเสียงยอดเยี่ยม | เสนอชื่อเข้าชิง | — | — |
| บันทึกเสียงยอดเยี่ยม | เสนอชื่อเข้าชิง | — | — |
| เทคนิคพิเศษยอดเยี่ยม | เสนอชื่อเข้าชิง | เสนอชื่อเข้าชิง | — |
การตอบรับ > การทำเงินในบ๊อกซ์ออฟฟิศ

| ภาพยนตร์ | วันฉาย | ทุนสร้าง | ทำเงินในบ๊อกซ์ออฟฟิศ> อเมริกาเหนือ | ทำเงินในบ๊อกซ์ออฟฟิศ> ปรับเงินตามอัตราเงินเฟ้อ (อเมริกาเหนือ) | ทำเงินในบ๊อกซ์ออฟฟิศ> ภูมิภาคอื่น | ทำเงินในบ๊อกซ์ออฟฟิศ> ทั่วโลก | อันดับสูงสุด> อเมริกาเหนือ | อันดับสูงสุด> ทั่วโลก | อ้างอิง |
| --- | --- | --- | --- | --- | --- | --- | --- | --- | --- |
| ภัยซ่อนเร้น | 19 พฤษภาคม ค.ศ. 1999 | $115 ล้าน | $474,544,677 | $815,518,000 | $552,500,000 | $1,027,044,677 | #15 | #35 |  |
| กองทัพโคลนส์จู่โจม | 16 พฤษภาคม ค.ศ. 2002 | $115 ล้าน | $310,676,740 | $482,820,000 | $338,721,588 | $649,398,328 | #73 | #130 |  |
| ซิธชำระแค้น | 19 พฤษภาคม ค.ศ. 2005 | $113 ล้าน | $380,270,577 | $535,701,000 | $469,765,058 | $850,035,635 | #39 | #71 |  |
| ทั้งหมด | ทั้งหมด | $343 ล้าน | $1,165,491,994 | 1,834,039,000 | $1,360,986,646 | $2,526,478,640 |  |  |  |
↑  การปรับอัตราเงินเฟ้อมีความซับซ้อนเนื่องจากด้วยข้อเท็จจริงที่ว่าภาพยนตร์สี่เรื่องแรกมีการฉายหลายรอบในแต่ละปีที่แตกต่างกัน ดังนั้นรายได้ของพวกเขาไม่สามารถปรับได้ง่าย ๆ ตั้งแต่ปีแรกที่เปิดตัว จำนวนเงินที่ปรับอัตราเงินเฟ้อในปี ค.ศ. 2005 พบในหนังสือ Block, Alex Ben; Wilson, Lucy Autrey, บ.ก. (2010). George Lucas's Blockbusting: A Decade-By-Decade Survey of Timeless Movies Including Untold Secrets of Their Financial and Cultural Success. HarperCollins. p. 519. ISBN 978-0061778896. ทำการปรับค่าเงินดอลลาร์ให้สอดคล้องกับ ดัชนีราคาผู้บริโภคสหรัฐซึ่งจัดทำโดยธนาคารกลางแห่งมินนิอาโปลิส โดยใช้จำนวนเงินของปี ค.ศ. 2005 เป็นฐาน
ไฮโดรเจนโลหะ

ไฮโดรเจนโลหะ (อังกฤษ: metallic hydrogen) เป็นสสารสถานะเสื่อมชนิดหนึ่ง เป็นไฮโดรเจนเฟส (phase) หนึ่งซึ่งประพฤติตนเป็นตัวนำไฟฟ้า เฟสนี้เคยมีการทำนายทางทฤษฎีโดยยูจีน วิกเนอร์ (Eugene Wigner) และฮิลลาร์ด เบล ฮันติงตัน (Hillard Bell Huntington) ใน ค.ศ. 1935
ที่ความดันและอุณหภูมิสูง ไฮโดรเจนโลหะอาจอยู่เป็นของเหลวมิใช่ของแข็ง และคาดว่ามีอยู่ปริมาณมากในด้านในที่มีความโน้มถ่วงสูงของดาวพฤหัสบดี ดาวเสาร์และดาวเคราะห์นอกระบบสุริยะอื่น
ในเดือนตุลาคม ค.ศ. 2016 มีการอ้างว่าสังเกตไฮโดรเจนโลหะในห้องปฏิบัติการ ณ ความดันประมาณ 495 จิกะปาสคาล จนถึงเดือนมกราคม ค.ศ. 2017 ยังไม่มีการทำซ้ำการค้นพบดังกล่าวได้ มีรายงานการสังเกตบางครั้งเข้าได้กับพฤติกรรมโลหะ เช่น การสังเกตเฟสใหม่บางเฟสของไฮโดรเจนแข็งภายใต้ภาวะเสถียรที่มีรายงาน และในดิวทีเรียมของเหลวแน่น การเปลี่ยนแปลงฉนวนไฟฟ้าสู่ตัวนำไฟฟ้าที่เข้าได้กับการเพิ่มสภาพสะท้อนแสง
ทหารม้า

ทหารม้าโปแลนด์ (Polish cavalry) ในปี 1938
ทหารม้าบนรถถัง
ทหารม้า (อังกฤษ: Cavalry, จากคำศัพท์ภาษาฝรั่งเศสคำว่า cavalerie สืบทอดจากตัวของมันเองจากคำว่า "cheval" หมายถึง "ม้า") เป็นทหารหรือนักรบที่ต่อสู้รบด้วยการขี่บนหลังม้า ในเมื่อครั้งอดีต ทหารม้าเป็นหน่วยกองกำลังรบที่เคลื่อนที่ได้เร็วมากที่สุด ปฏิบัติหน้าที่ในฐานะทหารม้าเบาในบทบาทของการลาดตระเวน การคุ้มกัน(Screening) และการรบปะทะที่เล็กน้อย(harassing) ในหลายกองทัพ หรือจะเป็นทหารม้าหนักสำหรับการโจมตีที่เด็ดขาดในกองทัพอื่นๆ ทหารแต่ละคนในกองทหารม้าเป็นที่รู้จักกันโดยชื่อที่ถูกตั้งให้เป็นจำนวนมากซึ่งขึ้นอยู่กับยุคสมัยและกลยุทธ์ เช่น พลทหารม้า นักขี่ม้า ทรูปเปอร์ คาตาฟรัค ฮุสซาร์ แลนเซอร์ หรือดรากูน การกำหนดชื่อของทหารม้าโดยทั่วไปแล้วจะไม่ได้กำหนดให้กับกองกำลังทหารที่ใช้สัตว์อื่นมาเป็นพาหนะ เช่น อูฐ หรือช้าง ทหาราบผู้ที่ซึ่งเคลื่อนไหวบนหลังม้า แต่เมื่อลงจากหลังม้าเพื่อเข้าต่อสู้รบบนทางเท้า เป็นที่รู้จักกันในศตวรรษที่ 17 และช่วงต้นของศตวรรษที่ 18 คือ ดรากูน ซึ่งเป็นกลุ่มทหารราบที่ขี่บนหลังม้าซึ่งกองทัพส่วนใหญ่ในเวลาต่อมาได้พัฒนาเป็นทหารม้าแบบมาตรฐาน ในขณะที่ยังคงรักษาชื่อที่ถูกกำหนดไว้ในประวัติศาสตร์
ทหารม้านั้นมีข้อได้เปรียบในเรื่องความคล่องแคล่วในการเคลื่อนที่ได้ดีขึ้น และทหารที่ต่อสู้รบจากหลังม้าก็มีข้อได้เปรียบในเรื่องของความสูงและความเร็วที่ดีกว่า และมวลเฉื่อยที่มีมากกว่าคู่ต่อสู้บนทางเท้า องค์ประกอบอีกประการหนึ่งของการทำสงครามบนหลังม้าคือ ผลกระทบทางจิตใจของทหารที่ขี่บนหลังม้าสามารถทำลายล้างคู่ต่อสู้ได้
ด้วยความเร็ว ความคล่องแคล่ว และค่าที่ทำให้เกิดความสะดุ้งหวาดกลัวของทหารม้าได้รับความชื่นชมและใช้ประโยชน์อย่างมากในกองทัพในยุคโบราณและยุคกลาง กองกำลังบางส่วนส่วนใหญ่เป็นทหารม้า โดยเฉพาะอย่างยิ่งในสังคมชนเผ่าเร่ร่อนของเอเชีย ที่เด่นที่สุดคือ ชาวฮันของอัตติลาและต่อมาเป็นกองทัพมองโกล ในทวีปยุโรป ทหารม้าได้รับการติดตั้งด้วยการหุ้มเกราะที่มากขึ้น(หนัก) และท้ายที่สุดก็พัฒนาเป็นอัศวินที่ขี่บนหลังม้าในยุคกลาง  ในช่วงศตวรรษที่ 17 ทหารม้าในทวีปยุโรปได้สูญเสียเกราะส่วนใหญ่ไป ซึ่งไม่มีประสิทธิภาพในการป้องกันมากนักเมื่อต้องเผชิญหน้ากับปืนคาบศิลาและปืนใหญ่ที่นำเข้ามาใช้งาน และในช่วงกลางศตวรรษที่ 19 ชุดเกราะส่วนใหญ่ต่างได้ยกเลิกใช้ไปหมดแล้ว แม้ว่าบางหน่วยทหารจะยังคงมีการใช้เสื้อเกราะขนาดเล็กที่มีความหนามากขึ้นที่สามารถใช้ในการป้องกันหอกและดาบและบางครั้งก็ป้องกันกระสุนได้ด้วย
ในช่วงสมัยระหว่างของสงครามโลก ทหารม้าหลายหน่วยต่างได้ถูกเปลี่ยนเป็นหน่วยทหารราบยานยนต์และหน่วยทหารราบยานเกราะ หรือเปลี่ยนมาเป็นพลขับรถถัง อย่างไรก็ตาม ทหารม้าบางส่วนยังคงทำหน้าที่ในช่วงสงครามโลกครั้งที่สอง ที่เด่นมากที่สุดคือ กองทัพแดงแห่งสหภาพโซเวียต กองทัพประชาชนมองโกเลีย กองทัพบกราชอาณาจักรอิตาลี กองทัพโรมาเนีย กองทัพบกโปแลนด์ และหน่วยทหารลาดตระเวนเบาภายในหน่วยวัฟเฟิน-เอ็สเอ็ส หน่วยทหารม้าส่วนใหญ่ที่ขี่บนหลังม้าในกองทัพสมัยใหม่นั้นได้ทำหน้าที่ในพิธีทางการอย่างสง่าผ่าเผย หรือทหารราบที่ขี่ม้าในภูมิประเทศที่มีความยากลำบาก เช่น ภูเขา หรือพื้นที่ป่าทึบ การใช้คำศัพท์สมัยใหม่โดยทั่วไปหมายถึงหน่วยทหารที่ทำหน้าที่บทบาทของการลาดตระเวน การเฝ้าระวัง และการได้มาซึ่งเป้าหมาย (reconnaissance, surveillance, and target acquisition, RSTA)
คุณลักษณะของทหารม้า

ทหารม้าต้องประกอบด้วยคุณลักษณะที่จำเป็นและสำคัญของเหล่าคือ
ความคล่องแคล่วในการเคลื่อนที่ (Mobility) พาหนะที่ใช้ไม่ว่าจะเป็น ม้า, ยานยนต์, ยานเกราะ หรืออากาศยาน
อำนาจการยิงรุนแรง (Fire  power) ได้แก่ อาวุธประจำกายและอาวุธประจำยานพาหนะ หรือประหน่วยซึ่งมีหลายชนิด และหลายขนาดสามารถทำการยิงได้ตั้งแต่ระยะใกล้จนถึงระยะไกล
อำนาจการทำลายและข่มขวัญ (Shock  action) เป็นผลที่ได้มาจากการปฏิบัติการอย่างรุนแรง  ด้วยอาวุธที่มีอำนาจการทำลายสูง เช่น ปืนใหญ่และปืนกลประจำรถประกอบกับรูปร่าง ขนาด เสียงที่เกิดจากเครื่องยนต์ สายพาน และของอาวุธรวมทั้งมีเกราะกำบังที่ยากแก่การทำลายและความรวดเร็วในการเคลื่อนที่สูง  สิ่งเหล่านี้นอกจากจะเกิดผลในทางทำลายแล้ว  ยังได้ผลในการข่มขวัญของฝ่ายตรงข้าม คือก่อให้เกิดความตระหนกตกใจและชะงักงันให้แก่ข้าศึกได้เป็นอย่างดีด้วย ภายใต้คำขวัญ “รวดเร็ว รุนแรง เด็ดขาด”
ขีดจำกัดของทหารม้า

อย่างไรก็ตาม ขีดจำกัดของทหารม้าคือการรบในระยะประชิดตัว และการรบในป่าทึบ เนื่องจากข้อจำกัดด้านอาวุธที่ติดตั้ง โดยเฉพาะเมื่อถูกโจมตีจากด้านหลัง อีกทั้งวิสัยทัศน์การมองของพลประจำรถถังเองก็ถูกจำกัด สงครามเวียดนามเป็นเหตุการณ์ หนี่งที่ชี้ให้เห็นถึงข้อจำกัดนี้ได้อย่างชัดเจน โดยทหารราบเวียดกง ทำการต่อกรกับทหารม้ารถถังอเมริกัน ด้วยการซุ่มอยู่ข้างทางในป่าทึบ แล้วใช้หลักการ คานดีดคานงัด เข้างัดรถถังอเมริกันให้พลิกคว่ำ
เพื่อเป็นการชดเชยข้อจำกัดของทหารม้า จึงมักจะทำการรบในลักษณะของกองกำลังผสมระหว่างทหารม้าและทหารราบ
ภารกิจของทหารม้า

ทหารม้าเป็นกำลังรบหลักส่วนหนึ่งของกองทัพบก ซึ่งสามารถมอบภารกิจให้ทำการรบโดยลำพังหรือผสมเหล่าได้เป็นอย่างดี ซึ่งภารกิจในการรบที่หน่วยทหารม้ารับผิดชอบได้แก่  ภารกิจดังต่อไปนี้
เป็นหน่วยในการลาดตระเวน  การเข้าตี การระวังป้องกันและออมกำลังให้กับหน่วยใหญ่
เป็นหน่วยหลักในการดำเนินกลยุทธ์
ทหารม้าในประเทศไทย > ประวัติทหารม้าไทย

พระบาทสมเด็จพระมงกุฎเกล้าเจ้าอยู่หัว ทรงเป็นจเรกองทัพบก เมื่อวันที่ 6 พฤษภาคม พ.ศ. 2446  ได้จัดให้มีกิจการจเรทหารม้าอยู่ในการจัดกองทัพ ถือได้ว่าเป็นจุดเริ่มต้นของหน่วยทหารม้า เป็นยุคแรกของทหารม้าสมัยใหม่
เมื่อวันที่ 11 ธันวาคม พ.ศ. 2453 พระบาทสมเด็จพระมงกุฎเกล้าเจ้าอยู่หัว มีพระบรมราชโองการประกาศแก้ไขกิจการทหารม้าใหม่ เปลี่ยนเป็น “กระทรวงกลาโหม” มีกรมจเรกองทัพบกเป็นกรมหนึ่งในครั้งนี้และมีหน่วยขึ้นตรงของกรมนี้แบ่งเป็น 5 แผนก มีแผนกที่ 2 เป็นแผนกจเรทหารม้า ซึ่งมีพลตรี พระยาศักดาภิเดชวรฤทธิ์ (อุ่น  อินทรโยธิน) เป็นผู้บัญชาการท่านแรก และต่อมามีคำสั่งกระทรวงกลาโหมเปลี่ยนชื่อหน่วยอีกหลายครั้ง คือ เปลี่ยนเป็น“กรมจเรทหารม้า” “กรมจเรทหารม้าและสัตว์พาหนะ” กรมจเรสัตว์พาหนะทหารบกและทหารม้า”
เมื่อปีพ.ศ. 2460 ซึ่งมีพระเจ้าบรมวงศ์เธอ กรมหลวงอดิศรอุดมเดช เป็นผู้บังคับบัญชา และขอพระราชทานนามพระองค์เป็นชื่อค่าย “อดิศร” ต่อมาในปี พ.ศ. 2497 ตามคำสั่งกระทรวงกลาโหม (เฉพาะ) ที่ 44/12291 ลงวันที่ 1 มิถุนายน พ.ศ. 2497 ให้เปลี่ยนชื่อจากกรมการทหารม้า เปลียนเป็น ศูนย์การทหารม้า ถือว่าวันที่ 1 มิถุนายนของทุกปีเป็นวันสถาปนาศูนย์การทหารม้า ปัจจุบันกองทัพบกไทยตั้งวันที่ 4 มกราคมของทุกปี เป็นวันทหารม้า และยกย่องให้สมเด็จพระเจ้าตากสินมหาราช ทรงเป็น“พระบิดาแห่งการทหารม้าไทย”
ทหารม้าในประเทศไทย > การแบ่งประเภทของทหารม้า

ศูนย์การทหารม้า  ได้กำหนดหลักนิยมและรูปแบบการจัดหน่วยทหารม้าโดยแบ่งประเภทของทหารม้าไว้ดังนี้
ทหารม้าลาดตระเวน หมายถึง หน่วยทหารม้าที่จัดขึ้นเพื่อปฏิบัติภารกิจลาดตระเวน และระวังป้องกันโดยเฉพาะไม่ว่าจะเป็นกองพันลาดตระเวน หรือกองร้อยลาดตระเวนทุกรูปแบบ  จัดอยู่ในประเภททหารม้าลาดตระเวนทั้งสิ้น
ทหารม้ารถถัง หมายถึง หน่วยทหารม้าที่ดำเนินกลยุทธ์หลัก โดยมีรถถังเป็นยานรบไม่ว่าจะเป็นกองพันรถถังของกองพลทหารราบ หรือกองพันรถถังในอัตราของกรมทหารม้า จัดอยู่ในประเภททหารม้ารถถังทั้งสิ้น
ทหารม้าบรรทุกยานเกราะ หมายถึง หน่วยทหารม้าที่ใช้ดำเนินกลยุทธ์หลัก โดยมียานยนต์สายพานหุ้มเกราะเป็นยานรบหลัก สามารถเคลื่อนที่และทำการรบบนยานรบเคียงบ่าเคียงไหล่กับทหารม้ารถถังโดยตลอด จะลงรบบนดินเมื่อมีความจำเป็นที่จะต้องดำเนินกลยุทธ์ทางพื้นดิน เพื่อชดเชยจุดอ่อนของทหารม้ารถถังเท่านั้น
ทหารม้าขี่ม้า ปัจจุบันกองทัพบกสงวนไว้เพียง 1 กองพัน คือ กองพันทหารม้าที่ 29 รักษาพระองค์ เพื่อใช้ในภารกิจแห่นำตามเสด็จเป็นการเชิดชูเกียรติ  วัฒนธรรมประเพณีของชาติ และเป็นการรักษาตำนาน
ทหารม้าอากาศ เป็นทหารม้าที่ใช้อากาศยาน เป็นยานรบหลัก เป็นหน่วยที่มีความคล่องแคล่วในการเคลื่อนที่สูงมาก ซึ่งจัดอยู่ในประเภททหารม้าลาดตระเวน  เพื่อเอาชนะขีดจำกัดของภูมิประเทศทหารม้าประเภทนี้มหาอำนาจบางประเทศ เช่น สหรัฐ มีการจัดและเคยใช้ปฏิบัติการได้ผลมาแล้วในสงครามเวียดนาม  ปัจจุบันกองทัพบกได้อนุมัติหลักการในการจัดตั้งแล้ว 4 กองร้อย เป็นหน่วยขึ้นตรงกับกองทัพบก ฝากการบังคับบัญชาไว้กับ กองพลทหารม้าที่ 2 รักษาพระองค์ คือ กองร้อยทหารม้าอากาศที่ 1 (ปัจจุบันถูกยุบกองร้อยเป็นที่เรียบร้อย)
ทหารม้าในประเทศไทย > หน่วยทหารม้าในปัจจุบันของไทย

หน่วยทหารม้าที่เป็นกำลังรบในปัจจุบัน ทั้งที่จัดตั้งแล้วและยังอยู่ในการดำเนินการจัดตั้งมีอยู่ 3 กองพล, 7 กรม, 31 กองพัน และ 5 กองร้อยอิสระ มีที่ตั้งอยู่ทั่วทุกภาคของประเทศ จังหวัดที่มีหน่วยทหารม้าอยู่ นอกจากกรุงเทพมหานคร และ ได้แก่ สระบุรี, ปราจีนบุรี, นครราชสีมา, ขอนแก่น, เพชรบูรณ์, พิษณุโลก, น่าน, อุตรดิตถ์, แพร่, กาญจนบุรี, นครศรีธรรมราช, ร้อยเอ็ด และปัตตานี
ทหารม้าในประเทศไทย > ทหารม้าชาวไทยที่มีชื่อเสียง

จอมพล สมเด็จพระอนุชาธิราช เจ้าฟ้าจักรพงษ์ภูวนาถ กรมหลวงพิษณุโลกประชานาถ
พลเอก เปรม ติณสูลานนท์
พลเอก ชาติชาย ชุณหะวัณ
พลเอก ทรงกิตติ จักกาบาตร์
พลเอก พิรุณ แผ้วพลสง
พลเอก ไตรรงค์ อินทรทัต
พลเอก ปราการ ชลยุทธ
พลโท สรรเสริญ แก้วกำเนิด
พลตรี ขัตติยะ สวัสดิผล
พลตรี มนูญกฤต รูปขจร
พลตรี เมธี ธรรมรังสี
พลตรี สนั่น ขจรประศาสน์
พลตรี วันชนะ สวัสดี
พันตรี หลวงทัศนัยนิยมศึก (ทัศนัย มิตรภักดี)
ร้อยโท ชาญ บัวบังศร
สะพานมรณะ (เรื่องสั้น)

เรื่องสั้นโดยอาร์เธอร์ โคนัน ดอยล์  ที่มีเชอร์ล็อก โฮมส์เป็นตัวละครสำคัญ
| --- | --- |
ภาพวาดโดยอัลเฟรด กิลเบิร์ต ในปี ค.ศ. 1922
ผู้ประพันธ์: อาร์เธอร์ โคนัน ดอยล์
ชื่อเรื่องต้นฉบับ: The Problem of Thor Bridge
ผู้แปล: อ. สายสุวรรณ
ประเทศ: สหราชอาณาจักร สหรัฐอเมริกา
ภาษา: อังกฤษ
ชุด: เรื่องสั้นเชอร์ล็อก โฮมส์ ชุดบันทึกคดี
ประเภท: เรื่องสั้นนวนิยายนักสืบ
วันที่พิมพ์: กุมภาพันธ์-มีนาคม ค.ศ. 1922
เรื่องก่อนหน้า: ทหารขี้ทูด 
เรื่องถัดไป: หึงสาอาฆาต 
ข้อความ: สะพานมรณะ ที่ วิกิซอร์ซ
"สะพานมรณะ" (อังกฤษ: The Problem of Thor Bridge) เป็นเรื่องสั้นเรื่องหนึ่งใน 56 เรื่องที่เกี่ยวกับเชอร์ล็อก โฮมส์ เขียนโดยอาร์เธอร์ โคนัน ดอยล์ ตีพิมพ์ครั้งแรกในนิตยสารนิตยสารสแตรนด์ในสหราชอาณาจักรในเดือนกุมภาพันธ์และมีนาคม ค.ศ. 1922 และตีพิมพ์ในนิตยสารเฮิตส์อินเตอร์เนชันแนลในเดือนเดียวกัน เป็นเรื่องสั้นที่รวบรวมตีพิมพ์ในหนังสือรวมเรื่องสั้น เรื่องสั้นเชอร์ล็อก โฮมส์ ชุด บันทึกคดี ในปี ค.ศ. 1927
ประวัติการตีพิมพ์

"สะพานมรณะ" ตีพิมพ์ครั้งแรกในสหราชอาณาจักรในนิตยสารสแตรนด์ โดยแบ่งตีพิมพ์เป็น 2 ตอนในเดือนกุมภาพันธ์และมีนาคม ค.ศ. 1922 และตีพิมพ์ในสหรัฐอเมริกาในนิตยสารเฮิตส์อินเตอร์เนชันแนลในเดือนเดียวกัน ในนิตยสารสแตรนด์มีภาพวาดประกอบเนื้อเรื่อง 7 ภาพวาดโดยอัลเฟรด กิลเบิร์ต ในนิตยสารฮิตส์อินเตอร์เนชันแนล มีภาพวาดประกอบเนื้อเรื่อง 6 ภาพวาดโดยจี. แพตทริก เนลสัน เรื่องสั้นถูกรวมในหนังสือรวมเรื่องสั้น เรื่องสั้นเชอร์ล็อก โฮมส์ ชุด บันทึกคดี ซึ่งตีพิมพ์ในสหรัฐอเมริกาและสหราชอาณาจักรในเดือนมิถุนายน ค.ศ. 1927
บรรณานุกรม

Cawthorne, Nigel (2011). A Brief History of Sherlock Holmes. Running Press. ISBN 978-0762444083.
Dickerson, Ian (2019). Sherlock Holmes and His Adventures on American Radio. BearManor Media. ISBN 978-1629335087.
Smith, Daniel (2014) [2009]. The Sherlock Holmes Companion: An Elementary Guide (Updated ed.). Aurum Press. ISBN 978-1-78131-404-3.
แหล่งข้อมูลอื่น

ข้อความเต็มของ สะพานมรณะ ที่วิกิซอร์ซ
วิกิมีเดียคอมมอนส์มีสื่อเกี่ยวกับ สะพานมรณะ
เชอร์ล็อก โฮมส์ ชุด บันทึกคดีรวมถึงเรื่อง สะพานมรณะ ที่ Standard Ebooks
| ด ค กเรื่องสั้นเชอร์ล็อก โฮมส์ ชุด บันทึกคดี โดย อาร์เธอร์ โคนัน ดอยล์ |
| --- | --- |
 "เพชรมงกุฎ"  "สะพานมรณะ"  "คนลิง"  "ผีดิบอาละวาด"  "พินัยกรรมประหลาด"  "พรานพิศวาส"  "ความจริงในนิยาย"  "ทหารขี้ทูด"  "ขนคอสิงห์"  "หึงสาอาฆาต"  "หญิงคลุมหน้า"  "สุสานร้าง" 
 แรงพยาบาท  จัตวาลักษณ์   การผจญภัย  จดหมายเหตุ  หมาผลาญตระกูล  คืนชีพ  หุบเขาแห่งภัย  ลาโรง  บันทึกคดี
อิเนจิโร อาซานูมะ

| อิเนจิโร อาซานูมะ |
| --- | --- |
อาซานูมะในปี ค.ศ. 1948

หัวหน้าพรรคสังคมนิยมญี่ปุ่นคนที่ 3
ดำรงตำแหน่ง 23 มีนาคม ค.ศ. 1960 – 12 ตุลาคม ค.ศ. 1960
ก่อนหน้า: โมซาบูโร ซูซูกิ
ถัดไป: โจตาโร คาวากามิ
สมาชิกสภาผู้แทนราษฎรญี่ปุ่น จากเขต 1 ของโตเกียว
ดำรงตำแหน่ง 11 เมษายน ค.ศ. 1946 – 12 ตุลาคม ค.ศ. 1960
ดำรงตำแหน่ง 21 กุมภาพันธ์ ค.ศ. 1936 – 30 เมษายน ค.ศ. 1942
 
ข้อมูลส่วนบุคคล
เกิด: 27 ธันวาคม ค.ศ. 1898(1898-12-27) เกาะมิยาเกะ โตเกียว ญี่ปุ่น
เสียชีวิต: 12 ตุลาคม ค.ศ. 1960(1960-10-12) (61 ปี) เขตชิโยดะ โตเกียว ญี่ปุ่น
ลักษณะการเสียชีวิต: ถูกลอบสังหาร
ที่ไว้ศพ: สุสานทามะ โตเกียว
พรรคการเมือง: พรรคสังคมนิยมญี่ปุ่น
ศิษย์เก่า: มหาวิทยาลัยวาเซดะ
อาชีพ: นักการเมือง

อิเนจิโร อาซานูมะ (ญี่ปุ่น: 浅沼 稲次郎; โรมาจิ: Asanuma Inejirō 27 ธันวาคม ค.ศ. 1898 – 12 ตุลาคม ค.ศ. 1960) เป็นนักการเมืองและหัวหน้าพรรคสังคมนิยมญี่ปุ่นในเขาเป็นหัวหอกสำคัญที่สนับสนุนแนวคิดสังคมนิยมญี่ปุ่นช่วงหลังสงคราม และเป็นที่รู้จักจากจุดยืนสนับสนุนสาธารรรัฐประชาชนจีน (PRC) ที่พึ่งจัดตั้งขึ้นไม่นาน รวมถึงจากการวิพากษ์วิจารณ์ความสัมพันธ์ของญี่ปุ่นกับสหรัฐ ทั้งหมดนี้ทำให้เขาเป็นบุคคลที่มีผู้คนมองเขาแตกเป็นสองขั้วคือสนับสนุนอย่างมากกับไม่เห็นด้วยอย่างหนัก
ชีวิตช่วงต้น

อิเนจิโรเกิดในวันที่ 27 ธันวาคม ค.ศ. 1898 ที่เขตชิโยดะของโตเกียว แม่ของเขาเสียชีวิตในตอนที่กำลังเบ่งท้องคลอด และใช้ชีวิตอยู่กับพ่อของเขา โดยที่พ่อเสียชีวิตเมื่ออายุ 42 ปีเนื่องจากเป็นมะเร็ง
การลอบสังหาร

บทความหลัก: การลอบสังหารอิเนจิโร อาซานูมะ
เมื่อวันที่ 12 ตุลาคม ค.ศ. 1960 อิเนจิโรถูกลอบสังหารโดยโอโตยะ ยามากูจิ ในขณะที่กำลังหาเสียงอยู่ที่หอฮิเบยะ โอโตยะได้วิ่งไปหาเขาพร้อมกับชักดาบ โยโรย-โดชิ (ดาบซามูไรแบบทางการ) แทงที่ซี่โครงฝั่งซ้ายของเขา โดยทางเอ็นเอชเคได้บันทึกเหตุการณ์นี้ พร้อมกับนำมาเสนอต่อผู้ชมกว่าล้านคน และยาซูชิ นากาโอะ ผู้ถ่ายภาพในตอนที่โอโตยะแทงดาบที่ซี่โครงของอิเนจิโร ได้รับรางวัลทั้งรางวัลพูลิตเซอร์ และรางวัลการประกวดภาพถ่ายสื่อมวลชนโลก สาขาภาพข่าวยอดเยี่ยมประจำปี
โอโตยะถูกจับกุมในข้อหาก่อเหตุอาชญากรรม และไม่กี่สัปดาห์ต่อมาเขาก็ฆ่าตัวตายในเรือนจำตำรวจ
แหล่งข้อมูลอื่น

อิเนจิโร อาซานูมะ ที่ไฟน์อะเกรฟ
Video of Inejiro Asanuma assassination ที่ยูทูบ
| ก่อนหน้า> วาระในพรรคการเมือง  | วาระในพรรคการเมือง  | อิเนจิโร อาซานูมะ> วาระในพรรคการเมือง  |  | ถัดไป>  |
| --- | --- | --- | --- | --- |
| สมัยก่อนหน้า โมซาบูโร ซูซูกิ | หัวหน้าพรรคสังคมนิยมญี่ปุ่น 1960 | สมัยต่อมา ซาบูโร เอดะ |  |  |
| สมัยก่อนหน้า N/A | เลขาธิการพรรคสังคมนิยมญี่ปุ่น 1955–1960 | สมัยต่อมา ซาบูโร เอดะ |  |  |
| สมัยก่อนหน้า ก่อตั้งพรรค | เลขาธิการพรรคชาวไร่-แรงงาน 1925 | สมัยต่อมา พรรคถูกยุบ |  |  |
| ฐานข้อมูลการควบคุมรายการหลักฐาน  |
| --- | --- |
นานาชาติ:  FAST  ISNI  VIAF  เวิลด์แคต 
ประจำชาติ:  เยอรมนี  อิสราเอล  สหรัฐ  ญี่ปุ่น 
วิชาการ:  CiNii 
ประชาชน:  Deutsche Biographie 
อื่น ๆ:  NARA  SNAC